Die keuses wat ons maak (Silwer) - INK - INK Die keuses wat ons maak (Silwer) - INK
Titel: Die keuses wat ons maak (Silwer)
Datum gepubliseer: 31 Julie 2021 Aantal woorde: 512 94 Kere gelees ♥6
Sommige van ons probeer die hoogste sport in ons beroep bereik. Ontsien geen moeite om soveel moontlik te leer, soveel moontlik tyd te bestee, en alles in die stryd te werp om tree vir tree daardie korporatiewe leer te klim nie. Ons leer soveel en sover moontlik. Ons oog vas en ferm op die heel boonste trappie. Want, glo ons, daar sal ons rus en vrede vind. Vrede in die wete dat ons bereik het dit waarna ons so hard gestreef het.
Sommige van ons jaag weer ons drome na. Gaan tot die uiterste om daardie diep begeerte binne ons, om sekere goed te bekom of te vermag, baas te raak. Die hoogste berg in die kontinent te gaan klim, die beste rugbyspeler van die seisoen te wees, die vinnigste spoed om die resiesbaan te behaal, om die aarde te seil, ens. Want, glo ons, as ons met harde werk en baie uithouvermoë deurdruk en die eindpunt haal, gaan dit ons roem, satisfaksie en vrede in ons gemoed gee. Vrede in die wete dat ons die onmoontlike vermag het en ons droom verwesenlik het.
Sommige van ons stel nie sulke vreeslik hoë verwagtings nie, maar poog om elke dag voluit te leef. Ons maak seker dat verhoudings met ons gesinne, mans, vroue, kinders, familie en vriende gesond en goed is. Dit is vir ons belangrik om goeie vriendskappe te handhaaf en ons hou van samesyn en kuier. Solank ons 'n goeie werk het wat genoegsaam voorsiening maak om in ons daaglikse behoeftes te voorsien, is ons maar tevrede om dieselfde roetine daagliks te herhaal. Want, glo ons, dit verseker sekuriteit en laat ons rustig en vredevol voel. Vrede in die wete dat ons lojaal is in dit wat ons doen en 'n goeie, stabiele lewe daaruit kan put.
Dit maak nie regtig saak watter keuse ons uitoefen nie, solank ons voel dit wat ons kies en doen, voeg waarde by tot ons lewe.
Geen mens wil tog doelloos deur die lewe gaan nie?
Ja, soms dwing omstandighede buite ons beheer ons om alles te verloor waaraan ons so hard opgebou het. Word daardie sekuriteit, waarin ons so veilig gevoel het, van ons weggevat, soos nou tans die geval is met die pandemie. Land ons miskien op straat waar ons uitgelewer is aan die genade van ander. Werk dinge heeltemal anders uit as wat ons beplan, gedroom en hoop het.
Daarom moet ons ons drome, planne en ideale aan 'n stewige anker vasmaak. Dit bou en beplan op 'n vaste fondament.
Die waarde van lewe word nie gemeet aan dit wat ons vermag of bekom nie, maar aan die lewenskeuse wat ons maak en waarop ons lewe ingestel word.